Anunțul care dezamorsează pericolul armelor nucleare. De ce nu va face Vladimir Putin un gest extrem
- Moraru Iulia
- 14 martie 2024, 23:01
Rafael Grossi, directorul general al Agenției Internaționale pentru Energie Atomică (AIEA), a afirmat joi că nu consideră că există condițiile necesare pentru utilizarea armelor nucleare în războiul din Ucraina, în ciuda amenințărilor exprimate de președintele rus Vladimir Putin în acest sens.
Grossi a exprimat aceste opinii în timpul unei conferințe de presă la Tokyo, după ce a fost întrebat despre călătoria sa în Rusia de săptămâna trecută, unde s-a întâlnit cu Putin.
De asemenea, a fost întrebat și despre avertismentul liderului rus privind posibilele consecințe ale desfășurării trupelor aliate în Ucraina
Directorul AIEA, perspective asupra utilizării armelor nucleare în Ucraina
"Fiecare putere nucleară are propria sa doctrină cu privire la posibila folosire de arme atomice, iar aceasta este o informaţie publică. Eu cred că nu sunt întrunite condiţiile pentru folosirea armelor nucleare în războiul din Ucraina în acest moment şi sper ca lucrurile să continue la fel", a insistat Grossi.
Șeful AIEA a subliniat, de asemenea, că Rusia adoptă aceeași abordare cu celelalte patru puteri nucleare și membre permanente ale Consiliului de Securitate al ONU în ceea ce privește utilizarea armelor nucleare.
Această poziție indică că un conflict atomic "nu poate fi câștigat niciodată și, prin urmare, nu ar trebui să fie niciodată inițiat".
Vladimir Putin a amenințat în repetate rânduri cu un război nuclear
La data de 29 februarie, Putin a avertizat că Rusia dispune de arme capabile să atingă obiective în teritoriul Occidentului și a subliniat că există un risc "real" de confruntare nucleară și, în consecință, de "distrugere a civilizației".
În data de 6 martie, președintele rus s-a întâlnit cu șeful AIEA în stațiunea Soci de la Marea Neagră.
Cei doi au discutat, printre alte subiecte, situația centralei nucleare ucrainene Zaporojie, care se află sub control rusesc.
Directorul AIEA și Putin, discuții și despre situația din Iran
"Am avut conversaţii importante cu preşedintele Putin şi mi-am exprimat părerea despre situaţia de la centrală şi paşii suplimentari", a spus directorul AIEA. Acesta a discutat cu liderul de la Kremlin şi "alte aspecte ale dezarmării nucleare", inclusiv "situaţia din Iran". Totul în vederea "evitării unei deteriorări ulterioare".
Vizita de trei zile a șefului AIEA în Japonia se încheie joi. Aceasta a fost axată pe monitorizarea deversării apei contaminate și tratate în Pacific de la uzina Fukushima Daiichi.
Uzina este în proces de dezmembrare după criza nucleară survenită în urma dezastrului atomic din 2011, potrivit Agerpres.